কক্সবাজারের কুতুবদিয়া দ্বীপে পুলিশ পরিচয়ে এক বাড়িতে ডাকাত ঢুকে নগদ অর্থসহ প্রায় ৪লাখ টাকার মালামাল নিয়ে গেছে। এসময় ডাকাতদলের মারধরে আহত হয়েছে  ছাত্রসহ ৪ জন। আহতরা হলেন, গৃহকর্তা নজির আহাম্মদ (৮৮), গৃহিনী কুলছুমা বেগম (৭৫) রেহেনা বেগম (৩৬) ছাত্র মোহাম্মদ এমরান (১৪)।  ভূক্তভোগী ও স্থানীয় সূত্র জানায়, উত্তর ধুরুং ইউনিয়নের হাইদর আলী সিকদার পাড়ার নজির আহমদের বাড়িতে শুক্রবার দিবাগত রাত আড়াইটার সময় ১০/১২ জন ডাকাত অস্ত্রশস্ত্র নিয়ে পুলিশের পোষাক পড়ে আসামী তল্লাশীর নাম দিয়ে বাড়িতে ঢুকে। ডাকাতদল ঘরের মালিক নজির আহাম্মদকে মারধর করে হাত পা বেঁধে আটকে রাখে। এ সময় অন্যান্যদেরও মারধর করে এবং অস্ত্রের মুখে জিম্মি করে নগদ টাকা, স্বর্ণ, অন্যান্য মালামালসহ প্রায়  ৪ লাখ টাকার মালামাল নিয়ে যায়।  ঘটনার ব্যাপারে কুতুবদিয়া থানার ইনচার্জ (ওসি তদন্ত) আবদুল্লাহ আল মামুন ভূইয়া জানান, শুক্রবার রাতে পুলিশ উত্তর ধুরুং ইউনিয়নে কোন বাড়ি তল্লাশী করতে যায়নি।  তিনি নজির আহাম্মদের বাড়ি ডাকাতি হওয়ার কথা শুনেছেন উল্লেখ করে বলেন, যে বাড়ি ডাকাতি হয়েছে তা জলদস্যু রমিজ্যার। সে দীর্ঘদিন ধরে পলাতক রয়েছে।  উত্তর ধুরুং ইউপির সদস্য ( মেম্বার) মোহাম্মদ ইকবাল ডাকাতির বিষয়টি নিশ্চিত করেছেন।  গত বুধবার রাতে এ ইউনিয়নের চুল্লার পাড়া উপকুলে অভিযান চালিয়ে পুলিশ ডাকাতদের  গোলাবারুদসহ ১৪ টি আগ্নেয়াস্ত্র উদ্ধার করে।   ডাকাত কবলিত ঘরের মালিক নজির আহাম্মদ জানান, গত বৃহস্পতিবার তার ছেলের মোটর সাইকেল বিক্রির একলাখ ২০ হাজার টাকা ঘরে ছিল। এই টাকার লোভেই ডাকাতদল ঘরে ঢুকে।